Petisie oor voorgestelde internetregulasiesŉ Petisie is op die webwerf Avaaz geskep waar Suid-Afrikaners hul misnoeë te kenne kan gee teen nuwe voorgestelde internetregulasies. Maroela Media het vroeër berig die Film-en-Publikasieraad (FPR) het ŉ konsepbeleid oor regulering van aanlynaktiwiteit uitgereik. Volgens die beleid sal alle individue en organisasies, wat digitaal inhoud wil oplaai, eers by die FPR moet registreer en ŉ fooi moet betaal wat deur die minister van kommunikasie voorgeskryf word. Die inhoud sal eers aan die raad voorgelê moet word vir klassifikasie of die inhoud sal self geklassifiseer moet word kragtens die raad se riglyne. Oortreding van die regulasies sal beskou word as ŉ kriminele oortreding en kan tot ŉ boete of ses maande tronkstraf lei. Gavin Davis, DA-LP, het gesê die breë terme wat in die beleid gebruik word, kan as ŉ propagandainstrument deur die regering misbruik word. “Dit bied ŉ beduidende ruimte aan die regering om inhoud te verbied wat nie aan die regering se politieke agenda of wêreldbeskouing voldoen nie,” het Davis gesê. “Dit wil voorkom of die beleid toegepas kan word op enigiemand wat aanlyn inhoud wil oplaai, of dit nou via Facebook, Instagram, ŉ blog of enige ander aanlyn platform geskied. Dit maak die deur oop vir die staat om inbreuk te maak op sy burgers se reg tot vryheid van uitdrukking en die verspreiding van inligting Volgens die webwerf is die petisie opgestel deur “Mike, David, Alice en die hele span by Avaaz”. “ŉ Nuwe stel regulasies bedreig die kern van ons internetvryheid,” lui die petisie. “Hulle [die regering] wil ons digitale demokrasie polisieer, maar ons is duisende Suid-Afrikaners wat hierdie e-pos ontvang en ons het die mag om hulle versperrings af te breek.” Volgens die webwerf is 1% van internetgebruikers in Suid-Afrika op Avaaz, maar hulle is oortuig dat die krag van sosiale media die boodskap kan versprei. Klik hier om meer te lees.